*Pressemelding 14.08.20*

# Hugs å halde avstand

**– Nå er det ekstra viktig at vi alle tar eit ansvar og tenkjer på smittevern, seier Ørjan Raknes Forthun, rådmann i Alver.**

Gjennom sommaren har «meteren» blitt mindre og mindre. Å halde god avstand er det viktigaste smitteverntiltaket.

– Vi testar mange, men heldigvis har vi ikkje registrert nokon positive prøvesvar i Alver sidan april, seier fungerande kommuneoverlege Kjetil Lorentsen.

Denne veka har vi testa 204 personar på koronasenteret. Førre veke testa vi 148.

**Stor pågang på koronasenteret**

Til tider er det stor pågang på linjene på koronatelefonen.

– Vi aukar kapasiteten, og i helga er koronatelefonen open mellom klokka 10 og 14. I neste veke vil vi vurdere behovet for å ha helgeopen koronatelefon vidare også. Det har til tider vore så stor pågang at vi har fått utfordringar med telefonsystemet, men no skal dei tekniske utfordringane vere løyste, seier Lorentsen.

[Har du forkjølingssymptom skal du halde deg heime og ta kontakt med koronatelefonen, slik at du får testa deg for koronaviruset.](https://www.alver.kommune.no/innhald/korona/har-du-mistanke-om-smitte/)

– Vi er veldig glade for at vi ikkje har fått nokon positive prøvesvar på ei stund. Men det betyr ikkje at vi kan slappe av. Om vi ikkje er flinke med å vaske hendene, halde avstand og vere heime når vi er sjuke får vi nye koronautbrot i Alver også, seier Forthun.

**Ta ansvar og test deg!**

– Det er viktig at alle som får luftvegssymptom, også forkjølingssymptom, testar seg. Ved å teste deg tar du samfunnsansvar og er med på dugnaden, seier ordførar Sara Hamre Sekkingstad.

Måndag startar nytt barnehage- og skuleår i Alver, mange fritidsaktivitetar set i gang igjen og dei fleste er tilbake frå sommarferie. Koronasituasjonen vil framleis prege kvardagen på skulane. Vi er på gult nivå på trafikklysmodellen, noko som betyr at det vil vere smitteventiltak for elevar og tilsette.

Over alt der vi ferdast og treff andre er det viktig at vi tenkjer smittevern. [For private samankomstar er det råda på helsenorge som gjeld.](https://helsenorge.no/koronavirus/feiringer-sammenkomster-og-arrangementer)

– Alverbuen har gjort ein flott innsats med smitteverntiltak i mange månadar. No må vi fortsetje det gode arbeidet, slik at vi kan halde samfunnet ope, seier Sekkingstad.